For tiden virker det lidt som om at det er in at hade store virksomheder på internettet. Hvad folk ikke helt forstår er at disse virksomheder oftest kun bliver så store som de gør fordi de gør tingene bedre end de andre på markedet! Her er min seneste oplevelse fra Elgiganten:

I onsdags var jeg i mit lokale varehus for at kigge på en ny mobil. Jeg svingede mellem 2 modeller så i stedet for at tage chancen og købe den online tog jeg ned i varehuset for at se dem i aktion.
Da jeg kom derned gik jeg rundt i 5 minutter og ledte efter telefonerne jeg var interesseret i men fandt intet. En venlig sælger kom så dette og kom straks hen og spurgte hvad jeg søgte. Jeg forklarede og fik så at vide at modellerne ikke længere blev udstillet da de kun havde afsat begrænset plads på gulvet osv. Det var dog intet problem for sælgeren tjekkede at telefonerne var på lager og spurtede derefter ud og hentede én af hver. 
Plomberingen blev brudt og pakkerne åbnet og jeg fik lov til at fedte rundt med begge telefoner, tænde dem, tage dem i lommen og alt hvad men ellers kan finde på for at tage en velinformeret beslutning.
Til sidst blev valget taget men i stedet for at give mig den telefon med som jeg netop havde fået lov til at pakke ud løb sælgeren igen ud på lageret og hentede endnu en telefon med intakt plombering! Jeg var forbløffet og sagde det ikke var nødvendigt da den anden telefon jo lige var blevet åbnet men der var ikke nogen diskussion - selvfølgelig skulle jeg have én der var pakket ind!
Så blev der snakket lidt om prisen. Denne lå fast men da jeg også skulle have en skærmbeskytter og et hukommelseskort med lavede vi en fin "pakke"-handel til en go' pris. Dét er nemlig et koncept Elgiganten forstår - at prisen sagtens kan forhandles :)
Jeg takker sælger, betaler og kører glad hjem igen med mit nye indkøb.

Sådan kunne historien godt være sluttet men det gør den ikke:

2 dage senere ser jeg om aftenen på Elgigantens hjemmeside at nøjagtigt den telefon jeg lige har købt nu er blevet sat betydeligt ned i ét af deres ugentlige weekend-tilbud. Jeg føler mig selvsagt noget taget ved næsen da sælger jo intet nævnte om eventuelle tilbud og ej heller kunne/ville give nogen rabat på selve telefonen...
Næste dag da kundeservice åbner ringer jeg ind som én af de første for at komme af med mine frustrationer. Jeg gjorde mig ingen forventninger om at noget ville kunne ændres og at jeg nok bare ville få at vide at sådan var livet nu en gang men ud skulle de altså!
Jeg bliver mødt af en sød ung kvinde i røret og jeg beklager min nød til hende. Hun spørger lidt ind til hvor telefonen er købt, hvad mit ordrenummer eller telefonnummer er og hvor jeg har set omtalte tilbud henne. 2 minutter senere kommer hun tilbage og siger at differencen får jeg da bare overført til min konto men hun skal lige bruge et kontonummer så... Jeg var paf! Dét kan man da kalde service til den store guldmedalje og jeg roser også medarbejderen og takker mange gange. Det var en fantastisk oplevelse! :)

Det blev et langt indlæg og det beklager jeg. Jeg håber dog at min fortælling kan give andre mod på at tage dialogen med en forhandler hvis de er utilfredse og hvis man bare fremlægger problemerne stille og roligt kan der i langt de fleste tilfælde findes en fin løsning som begge parter kan være glade for. Dette forløb cementerer endnu en gang min opfattelse af at selvom et firma er stort betyder det altså ikke at de er ligeglade og at man skal undgå dem.

Go' weekend til jer alle!